HMPRO ขยายไลน์ธุรกิจใหม่ “Homepro Living” เตรียมเปิดสาขาแรกพ.ย.นี้
HMPRO ขยายไลน์ธุรกิจใหม่ ภายใต้ชื่อ "Homepro Living" ตอบรับไลฟ์สไตล์คนยุคใหม่ที่พักอาศัยในคอนโด-บ้านขนาดเล็ก เตรียมเปิดสาขาแรกพ.ย.นี้
24 พ.ย. 2559

นายอิษฏพร ศรีสุขวัฒนา ผู้ช่วยกรรมการผู้จัดการด้านจัดซื้อ บริษัทโฮม โปรดักส์ เซ็นเตอร์ จำกัด (มหาชน) หรือ HMPRO เปิดเผยว่า ปัจจุบันกลุ่มลูกค้าที่มีความต้องการในการซื้อสินค้าเกี่ยวกับบ้านมีมากขึ้น นอกเหนือจากกลุ่มลูกค้าเก่าทั้งผู้รับเหมา และผู้ที่มีบ้านเดี่ยวส่วนตัวแล้ว พบว่ายังมีกลุ่มลูกค้าที่เป็นกลุ่มวัยหนุ่มสาว วัยทำงานยุคใหม่ที่อาศัยในห้องพักแบบคอนโดมิเนียม และบ้านเดี่ยวขนาดเล็กเพิ่มมากขึ้น
ดังนั้น บริษัทโฮมโปรจึงมีแนวคิดในการที่จะขยายไลน์ธุรกิจใหม่เพื่อตอบรับกับความต้องการของลูกค้ากลุ่มนี้ที่มีเพิ่มมากขึ้น จึงได้เปิดธุรกิจใหม่ขึ้นชื่อว่า “Homepro Living” เพื่อตอบรับไลฟ์สไตล์ของคนยุคใหม่ ที่หันมาสนใจในการปรับแต่งที่อยู่อาศัยมากขึ้น และมีพฤติกรรมความต้องการซื้อสินค้าอย่างสม่ำเสมอภายใต้คอนเซ็ป “Better Home Better Living” ภายในร้านมีสินค้าครบครัน เพียงพอรองรับความต้องการของกลุ่มลูกค้า ที่พักอาศัยในคอนโด และบ้านขนาดเล็ก
โดย”Homepro Living”แบ่งสินค้าออกเป็น 3 กลุ่มใหญ่ ๆ เพื่อให้ตอบรับกับไลฟ์สไตล์ และทำให้บ้านน่าอยู่ยิ่งขึ้นโดยเน้นสินค้าที่มีดีไซน์ ฟังก์ชั่น คุณภาพดี ราคาไม่แพง  ได้แก่ สินค้า Decorative เป็นสินค้าตกแต่งบ้าน อาทิ เฟอร์นิเจอร์ โคมไฟ ผ้าม่าน พรม เป็นต้น, สินค้า Convenienceเป็นสินค้าที่เพิ่มความสะดวกสบาย มีฟังก์ชั่นการใช้งานที่สามารถใช้ในชีวิตประจำวันได้ จำพวก Hand Tools และสินค้า Daily Use เป็นกลุ่มสินค้าที่ใช้แล้วหมดไป ประเภท House Ware  ถุงขยะ ผลิตภัณฑ์หมวดทำความสะอาด และจัดเก็บ เป็นต้น
ทั้งนี้ Homepro Living มีแผนที่จะเริ่มเปิดขายครั้งแรกในเดือนพฤศจิกายนนี้ โดยเริ่มที่สาขาเดอะ พาชิโอ ลาดกระบัง บนเนื้อที่ 1,800 ตารางเมตร ก่อนจะเปิดสาขาเกตเวย์ เอกมัย บนเนื้อที่ 1,200 ตารางเมตร และเปิดเต็มรูปแบบที่สาขาเทอร์มินัล 21 นครราชสีมาบนเนื้อที่ 1,700 ตารางเมตรในเดือนธันวาคม โดยมีการตั้งเป้ายอดขายไว้อยู่ที่ 15-20 ล้านบาทต่อเดือน และในอนาคตหากธุรกิจใหม่นี้สามารถเติบโตได้อย่างดี และได้รับความนิยม ก็จะมีแผนในการขยายสาขาต่อไปในอนาคต
สำหรับ จุดเด่นที่น่าสนใจที่วางไว้เป็นจุดขายของ “Homepro Living” นอกจากการเจาะกลุ่มตลาดใหม่แล้ว ยังเน้นการคัดเลือกสินค้าที่มีสไตล์ ดีไซน์แปลกใหม่ ไม่เหมือนใคร เพื่อตอบโจทย์ทุกความต้องการของลูกค้า แต่ยังคงเอกลักษณ์สำคัญของ “โฮมโปร” นั่นคือสินค้าจะต้องมีดีไซน์ คุณภาพดี ปลอดภัยต่อผู้ใช้งาน และที่สำคัญที่สุดคือราคาถูก เพื่อให้ผู้ที่มาเลือกซื้อวางใจได้ว่าจะได้สินค้าที่มีคุณภาพ และไม่เสียเงินเกินความจำเป็นในภาวะเศรษฐกิจเช่นนี้ นอกจากนี้ยังเน้นการให้บริการที่ดี สะดวกรวดเร็ว และเป็นมิตร เพื่ออำนวยความสะดวก และการบริการที่เป็นประโยชน์สูงสุดแก่ลูกค้า